
Suomi-Unkari Seuran 
organisaatio uudistuu 


Suomi-Unkari Seuran yli neljännesvuosisadan jatku- 
neen toimintakauden aikana maamme ja Unkarin val- 
tiolliset, kaupalliset ja kulttuurisuhteet ovat laajentu- 
neet ja monipuolistuneet tavalla, jota seuraa perustet- 
taessa tuskin kukaan saattoi aavistaa. Tässä kehityk- 
sessä myös Suomi-Unkari Seuralle on koko maan käsit- 
tävänä ystävyysjärjestönä tullut oma pysyvä tehtävänsä 
maamme Unkarin ystävien keskinäisenä yhdyssiteenä. 

Huomattavan osan seuran jäsenistöä asuessa eri 
puolilla maata kaukaista pohjolaa myöten 27 vuotta 
sitten omaksuttu ja virallisesti vahvistettu, järjestömuo- 
to ei enää ole ollut tarkoituksenmukainen. Lukuisia ker- 
toja onkin vuosien kuluessa seuran epävirallisten pai- 
kallisosastojen — niitä on jo 20 — taholta esitetty toi- 
vomuksia organisaation nykyaikaistamisesta. Pari vuot- 
ta sitten seuran asettama erityistoimikunta on nyt tii- 
viin työskentelyn jälkeen saanut valmiiksi ehdotuksen, 
joka on edessä olevassa vuosikokouksessa käsiteltävis- 
tä asioista tärkeimpiä. 

Uudistusehdotuksen mukaan nykyisten epävirallisten 
paikallisosastojen tilalle perustetaan virallisesti rekiste- 
röitävät jäsenyhdistykset, joilla on omat yhdenmukai- 
set sääntönsä. Nämä paikallisyhdistykset ovat sitten 
Suomi-Unkari Seuran jäsenjärjestöjä. Uudistuksen jäl- 
keen keskusseurassa ei enää ole henkilöjäseniä, vaan 
kaikki kuuluvat jäseninä johonkin paikalliseen jäsenyh- 
distykseen. Uutta on myös sekä paikallisyhdistyksissä 
että keskusseurassa tukijäsenjärjestelmä, jonka toivo- 
taan luovan seuralle uusia, erityisesti taloudellisia toi- 
mintaedellytyksiä. i 

Organisaation uudistuksen toteuttavista sääntöjen 
muutoksista on yksityiskohtia myöten alustavasti neu- 
voteltu yhdistysrekisteriviranomaisten kanssa. Näin 
menetellen voidaan jouduttaa uudistuksen toimeenpa- 
noa, joka seuran laajuuden takia vaatinee aikaa aina tä- 
män vuoden loppuun saakka. Seuran osastojen jo 
kauan toivoma uudistus luonee entistä paremmat edel- 
lytykset Suomi-Unkari Seuralle sen merkittävässä työs- 
sä Suomen ja Unkarin kansojen ystävyyden laajenta- 
miseksi ja lujittamiseksi. 


Väinö Kaukonen 


Tasavallan Presidentin virallinen 
vierailu Unkariin 17. —20.11.1976 


Unkarilaisten sotilaskoneiden saattamana suomalais- 
ten lentokone laskeutui keskiviikkona 17.11. klo 12 
Ferihegyn lentokentälle, jossa juhlalliset vastaanotto- 
seremoniat tapahtuivat. Kansallislaulujen sävelet kuun- 
neltiin, minkä jälkeen Tasavallan presidentti Urho Kek- 
konen ja 1. sihteeri Jänos Kädär tarkastivat kunnia- 
komppanian. Presidentti tervehti kuuluvasti: »Jö napot, 
katonäk», mihin jyrähti selkeä vastatervehdys, ja ohi- 
marssi alkoi. Sankka yleisöjoukko seurasi tervehdyksiä. 

Näin alkoi valtiovierailu ja juhlallisuudet. Molemmin 
puolin vallitsi sydämellinen myötäelämisen tunnelma ja 
ystävällisyys. 

Samana päivänä klo 15.45 Tasavallan presidentti las- 
ki seppeleen Sankarien aukion muistomerkille; sieltä 
Tasavallan presidentti siirtyi presidentti Päl Losonczin 
kanssa Parlamenttitaloon, jossa he kävivät kahdenkes- 
kiset keskustelut, jotka jatkuivat kahdenkeskisinä Ká- 
darin kanssa. 

Suuri juhlaillallinen tarjottiin Parlamenttitalossa kello 
20. Maljapuheissa korostettiin Suomen ja Unkarin suh- 
teiden merkillistä erikoislaatua, jossa esiintyy vain po- 
sitiivisia ja molemmille puolille edullisia piirteitä. 

Torstaina klo 10 alkoivat viralliset neuvottelut. Niihin 
Suomen puolelta ottivat osaa ulkoministeri Korhosen ja 
suurlähettiläs Jyrkänkallion lisäksi osastopäällikkö 
Jaakko Iloniemi, kansanedustaja Saarto, neuvotteleva 
virkamies Kaarlo Yrjö-Koskinen ja allekirjoittanut, un- 
karilaisten puolelta ulkoministeri Pujan ja suurlähetti- 
läs Matusekin lisäksi akateemikko Gyula Ortutay, vara- 
ulkoministeri Jänos Nagy ja kansanedustaja Läszlö 
Hegedüs. Aluksi Tasavallan presidentti esitti laajan kat- 
sauksen Suomen sisä- ja ulkopolitiikkaan kiinnittäen 
huomiota sen erikoispiirteisiin. Vastaavasti 1. sihteeri 
Kádár loi katsauksen Unkarin sisä- ja ulkopolitiikkaan 
sekä suhteisiin Suomeen, missä yhteydessä hän kiit- 
täen totesi Suomi-Unkari Seuran positiivisen ja hyödyl- 
lisen toiminnan, mainitsi kulttuuriviikot ja nimikkokau- 
pungit. Tasavallan presidentti yhtyi tähän. Keskustelun 
kuluessa hän mm. erityisesti kiitti Kädäria taidosta, jol- 
la hän on hoitanut Unkarin asioita vuoden 1956 kohta- 
lokkaiden tapahtumien jälkeen. 


Saman päivän ohjelmaan kuului vielä reipas käynti 
Läng-Gepgyär -tehtaassa, jossa valmistetaan parhail- 
laan suurta höyryturbiinia Suomeen. Yksi on jo toimi- 
tettu. Edelleen ohjelmassa oli Suomen lähetystön vas- 
taanotto Unkarin suomalaiselle siirtokunnalle ja sen 
jälkeen Tasavallan presidentin tarjoama juhlaillallinen 
unkarilaisille isännille. Siellä mieliala oli iloinen ja va- 
pautunut, mikä kuului myös iloisista maljapuheista. 
Jälleen Suomi-Unkari Seura mainittiin. 

Perjantain ohjelmaan kuului fasaaninmetsästys So- 
ponyassa ja vierailu suurella osuustoimintatilalla 
Szekesfehervärin lähellä. Lauantaina metsästys jatkui 
Telkin alueella. Puheissa laskettiin leikkiä ja oltiin iloi- 
sia. 

Lauantaina valmistui myös laaja tiedonanto. Sen sa- 
namuotoa olivat suomalaisten puolelta valmistelemas- 
sa Iloniemen lisäksi jaostopäällikkö Juhani Suomi ja 
-sihteerit Jukka Seppinen ja Ch. Murto. Lainattakoon 
tähän tästä laajasta asiakirjasta muutama Suomi-Unkari 
Seuran toimialaan kuuluva lause: 

»Osapuolet totesivat tyydytyksellä, että Suomen ja 
Unkarin perinteelliset hyvät ystävyyssuhteet ja moni- 
puolinen yhteistyö kehittyvät tuloksellisesti kaikilla 
aloilla ja palvelevat kummankin maan ja niiden kanso- 
jen etuja sekä kainsainvälisen rauhan ja turvallisuuden 
asiaa. Osapuolet ilmaisevat halunsa kehittää maiden 
välisiä suhteita edelleen niin politiikan, talouden kuin 
kulttuurinkin aloilla.» 

»Osapuolet totesivat, että Suomen ja Unkarin väliset 
suhteet ovat oivallinen esimerkki yhteiskuntajärjestel- 
miltään erilaisten valtioiden rauhanomaisen rinnakkais- 
elon periaatteiden toteuttamisesta käytännössä.» 

»Keskustelujen kuluessa presidentti Kekkonen, en- 
simmäinen sihteeri Kädär ja puheenjohtaja Losonczi 
kiinnittivät suurta huomiota maittemme välisiin perin- 
teisiin ja hedelmällisiin kulttuurisuhteisiin, joiden laa- 
jentamisessa on ylletty hyviin tuloksiin. He olivat yhtä 
mieltä siitä, että maitten väliset kulttuurisuhteet muo- 
dostavat tärkeän osan kummankin maan yhteistyöstä. 
He vahvistivat olevansa valmiita edelleen kehittämään 
kulttuuriyhteistyötä eri aloilla pyrkien siten entisestään 
syventämään maitten välistä keskinäistä tuntemusta. 
He katsovat myös Suomessa ja Unkarissa järjestettä- 
vien ystävyysviikkojen edistävän tätä tarkoitusta. He 
kannustavat sivistyksellisten ja tieteellisten laitosten ja 


asiantuntijoiden kokemusten vaihtoa, stipendiaattien 
vaihtoa sekä yhteistyötä yhteisesti kiinnostavalla hu- 
manististen ja sovellettujen tieteiden aloilla.» 

Lauantaina 20.11. lehdistötilaisuuden ja iloisen yh- 
teislounaan jälkeen lähtöseremoniat suoritettiin Feri- 
hegyn kentällä klo 15.30. Lentokone nousi ilmaan klo 
16. 


Unkarilaiset isännät olivat todella suurenmoisesti on- 
nistuneet vierailun isäntinä. Ja suuri yleisö satoine pie- 
noislippuineen katujen ja teiden varsilla sekä kentällä 
osoitti lämpimästi ystävällistä mieltään sukulaiskansan 
päämiestä kohtaan. 


Kustaa Vilkuna 


Suomen ja Unkarin 
kulttuurivaihtoneuvottelut 


Suomen ja Unkarin välillä on kulttuurisopimus, joka 
nykyisessä muodossaan periytyy vuodelta 1959. Se on 
Suomen vanhin voimassa oleva kulttuurisopimus ja 
osoittaa Suomen ja Unkarin läheisiä kulttuurisuhteita. 

Tämän kulttuurisopimuksen pohjalta käydään kahden 
vuoden väliajoin neuvotteluja kulttuurivaihdosta ja laa- 
ditaan yhteistyöpöytäkirja seuraavaksi kaudeksi. Edelli- 
sellä kerralla neuvottelut käytiin vuonna 1975 Helsin- 
gissä. Tällä kerralla neuvottelut käydään huhtikuussa 
1977 Budapestissa. Kulttuurisopimuksen pohjalla toi- 
mii Suomalais-unkarilainen Sekakomitea, jonka Suo- 
men alakomitea matkustaa Budapestin kokoukseen. 

Kun neuvotteluja edellisen kerran käytiin Helsingis- 
sä, sovittiin Unkarin alakomitean puheenjohtajan, val- 
tiosihteeri Jänos Gosztonyin aloitteesta, että sekako- 
mitean kokouksissa pyritään vastaisuudessa arvioi- 
maan, minkälaisia tuloksia maiden välisessä kulttuuri- 
yhteistyössä on eri aloilla saavutettu ja minkälaisia 
aukkoja kulttuuriyhteistyössä vielä on. Näin tulevaa toi- 
mintaa voidaan ohjata entistä määrätietoisemmin. 


Tätä silmällä pitäen onkin Budapestissa valmistau- 
duttu keskustelemaan siitä, mitä suomalais-unkarilai- 
sessa yhteistyössä on tieteen, kirjallisuuden, teatterin 
ja näyttelyiden vaihdon alalla tähän mennessä saavutet- 
tu. Sekä suomalaiselta että unkarilaiselta taholta on va- 
rauduttu tarkastelemaan kulttuurivaihdon tähänastista 
tulosta. Tarkoituksena on keskustella tältä pohjalta 
työn jatkamisesta. 

Tämän lisäksi keskustellaan luonnollisesti edessä 
olevan kaksivuotiskauden stipendiaattivaihdon laajuu- 
desta sekä useista muista kulttuurivaihtopöytäkirjan si- 
sältämistä asioista. 

llolla on todettava, että Suomen ja Unkarin kulttuuri- 
vaihto jatkuu vilkkaana ja että korkealla taholla kum- 
massakin maassa ollaan kiinnostuneita kulttuuriyhteis- 
työn kehittämisestä. Olen saattanut havaita, että Tasa- 
vallan Presidentti Urho Kekkosen matka viime syksynä 
Unkariin ja matkan aikana käydyt keskustelut ovat ol- 
leet omiaan lisäämään aktiviteettia Suomen ja Unkarin 
yhteistoimintaa kohtaan myös kulttuurin alueella. 


Jaakko Numminen 


Ystävyysviikkotoimintaa jatketaan 


Suomen ja Unkarin ystävyysviikot ovat muodostuneet 
oloissamme ainutlaatuisiksi kansojen ystävyystoimin- 
nan ja yhteistyön kohokohdiksi. Kesällä 1976 pidetty 
neljäs ystävyysviikko loi uusia mahdollisuuksia yhteis- 
työhön ja samalla viikko tuli entistä läheisemmäksi ta- 
valliselle suomalaiselle, joka usein tahtoo jäädä kanso- 
jen kulttuurivaihdossa syrjästäkatsojan asemaan. 

Viime vuonna 9.—15.7. pidetty ystävyysviikko raken- 
tui entisille perusperiaatteille, joissa kansojen kanssa- 
käymisen hengen parhaat muodot saavat konkreettisen 
ilmentymän. Jo ensimmäistä ystävyysviikkoa kymme- 
nen vuotta sitten kutsuttiin Suomen ja Unkarin ilmasil- 
lan rakentamiseksi. Ilmasilta rakennettiin nytkin, tosin 
»vain» 200 hengen ryhmille, mutta kansandiplomatiaa 
joka tapauksessa toteutettiin jälleen arvokkaalla tavalla. 


Nyt ystävyysviikko rakentui entistä enemmän ystä- 
vyyskaupunkien varaan. Yhdeksässä ystävyyskaupun- 
gissa järjestetty viikko onnistui ainakin meidän suoma- 
laisten järjestäjien mielestä hyvin. Ystävyyskaupun- 
geissa paneuduttiin asiaan »rakkaudella». Niinpä unka- 
rilaisten vieraiden saavuttua pariksi-kolmeksi viimeisek- 
si päiväksi Helsinkiin heillä oli jo hyvin onnistunut ys- 
tävyysviikon alku takanaan. 

Samoin suomalaiset, jotka olivat Unkarissa, pitivät 
ystävyysviikon tapahtumia todella mieliinpainuvana elä- 
myksenä. Tällä kertaa ei pidetty suurta pääjuhlaa kum- 
massakaan maassa, mutta sitä enemmän kiinnitettiin 
huomiota erilaisten pienempien ystävyystapaamisten ja 
kulttuuriohjelman järjestämiseen. 

Ystävyyskaupunkien panos muodostuu varmasti tule- 
vaisuudessakin ystävyysviikkoja järjestettäessä keskei- 
seksi ja Suomi-Unkari Seuran eri osastojen työ lisään- 
tyy. Tämä on luonnollisesti osastojen ja ystävyyskau- 
punkien kannalta sen verran varoja vaativaa toimintaa, 
että aivan joka vuosi ystävyysvaihtoon ei päästä, mutta 
nykyisen kolmen vuoden rytmin saattaisi uskoa edel- 
leen olevan varsin sopiva. 


Seppo Sarlund 


Oheisena julkaisemme viime vuoden ystävyysviikon 
tiedonannon. jonka molempien valtuuskuntien johtajat 
allekirjoittivat. Se kuvastelee osuvasti sitä henkeä, jo- 
hon Suomen ja Unkarin välinen ystävyystoiminta laa- 
jemminkin nojaa. 


Tiedonanto 
Suomen ja Unkarin 4. ystävyysviikon johdosta 


Me, jo neljännen kerran järjestetyn Suomen ja Unkarin välisen ys- 
tävyysviikon osanottajat — yhteiskuntiemme kaikkien sosiaaliryh- 
mien edustajat — suoritamme kunniatehtävää tutustuessamme kan- 
sojemme välisen ystävyyden lähettiläinä entistä paremmin toistem- 
me tuloksiin ja lisätessämme jatkuvien henkilökohtaisten kokemus- 
ten avulla tähänastista tuntemustamme maistamme. Tällä kertaa 
olemme »ystävyyden ilmasiltaa» pitkin käyneet yhdeksässä suoma- 
laisessa ja yhdeksässä unkarilaisessa ystävyyskaupungissa vahvis- 
taen edelleen niitä yhteistoimintamme yhdyssiteitä, jotka liittyvät 
kansojemme väliseen sukulaisuuteen, yhteiseen menneisyyteen 
sekä ennen kaikkea maanosamme nykyisyyteen ja tulevaisuuteen. 


Helsinki ja Budapest sekä Suomen ja Unkarin kansojen ystävyys 
ovat jo vuosikausia olleet esikuvia Euroopassa: hallitustemme joh- 
donmukaiset ponnistelut maanosamme rauhan ja turvallisuuden 
puolesta ovat tunnettuja ja tunnustettuja Maidemme ja kansojem- 
me monipuoliset ja hedelmälliset suhteet ovat todellisia todisteita 
yhteiskuntajärjestelmiltään erilaisten valtioiden välisestä rauhan- 
omaisesta rinnakkaiselosta ja yhteistoiminnasta. 

Tervehdimme liennytysprosessin yhä laajenevaa aluevaltausta se- 
kä rauhan, turvallisuuden, maiden ja kansojen välisten monipuolis- 
ten ja keskinäisesti edullisten suhteiden luomiseksi otettuja aske- 
leita, jotka ratkaisevasti myötävaikuttivat Helsingissä vuosi sitten 
päättyneen Euroopan turvallisuus- ja yhteistyökonferenssin onnis- 
tumiseen, ainoan kuljettavissa olevan tien osoittavan päätösasiakir- 
jan syntymiseen. 

Helsingin päätösasiakirjan allekirjoittamista seuranneet käytän- 
nön toimenpiteet voimistavat Euroopan kansojen toivoa, että hyväk- 
sytyt päämäärät ja suositukset saisivat tulevaisuudessa konkreet- 
tisen sisällön ja muuttuisivat meidän kaikkien yhteiseksi omaisuu- 
deksi. Liennytyksen, turvallisuuden ja jhtelstyön tähänastiset tu- 
lokset on saavutettu sellaisella poliittisella työllä, jossa maanosam- 
me tulevaisuudesta vastuun tuntevat joukot, erilaisia maailmankat- 
somuksia ja poliittisia vakaumuksia omaavat voimat ovat esittäneet 
ja esittävät erityisen tärkeää osaa. Meidän on työskenneltävä edel- 
leen Helsingin sopimusten hengessä voidaksemme kaikkien kanso- 
jen etujen mukaisesti edistää liennytystä ja aseistariisuntaa sekä 
pysäyttää aseistautumiskilvan. 

Olemme vakuuttuneita siitä että kuten tähänkin asti niin myös 
tulevaisuudessa maidemme kesken säännölliseksi muodostunut 
kansandiplomatia myötävaikuttaa menestyksellisesti maanosamme 
turvallisuuden ja yhteistyön syventämiseen, Euroopan rauhan ja 
rauhallisen tulevaisuuden luomiseen. Olemme sitä mieltä, että Suo- 
men ja Unkarin 4. ystävyysviikko on arvokkaalla tavalla jatkanut pe- 
rinteellisiksi muodostuneita ja joka kolmas vuosi toistuvia tapaami- 
siamme, ja me Suomen ja Unkarin veljeskansojen edustajat palaam- 
me kotimaihimme muutaman päivän aikana saatujen unohtumatto- 
mien muistojen kera. 


Adyn juhlavuosi 


Lensi Riikinkukko 


Unkarin runouden uudistaja 
Endre Ady 1877—1919 


Endre Ady (1877—1919) aloitti Unkarin runoudessa 
uuden ajanjakson. Unkarilainen tutkimus väittää, että 
hän kuuluu aikansa merkittävimpiin myös eurooppalai- 
sessa mittakaavassa. Silti Adyn runoutta ei nykyään 
kunnolla tunneta Euroopan maissa, paitsi ehkä Rans- 
kassa. 

Suomessa Unkarin runouden klassikoista tunnetaan 
oikeastaan vain Sändor Petöfi, kansallisrunoilija, jonka 
tuotantoa Otto Manninen on suomentanut. Vuosien 
1848—1849 historialliset tapahtumat nostivat Petöfin 
maailmanmaineeseen. Mutta vuosisadanvaihteen Endre 
Ady? Eurooppalainen symbolisti? Tai peräti osa maail- 
mankirjallisuutta, maailmanrunoutta, Petöfin, Rilken ja 
Baudelairen rinnalla? 

Meillä ovat Adyn runoutta tehneet tunnetuksi Arvo 
Turtiainen (Vapauden tuiet, 1952), Toivo Lyy (Unkarin 
lyyra, 1970) ja Aale Tynni (Tuhat laulujen vuotta, 1974). 
Lisäksi on Anna-Maija Raittilalta juuri valmistumassa 
laajahko Adyn runojen suomennosvalikoima. 

Näistä käännöksistä saa jo enemmän kuin aavistuk- 
sen Adyn runouden mittasuhteista.- Huomiota herättä- 
vin piirre saattaa olla vaikeasti määriteltävä ominai- 
suus, Adyn unkarilaisuus, vieläpä jonkinlainen periun- 
karilaisuus. Siitä ehkä johtuu, että unkarilaiset lukijat 
rakastavat Adya. Ja unkarilaiset 1900-luvun runoilijat 
lähes säännöllisesti pitävät Adya oppimestarinaan. Kun 
tiedetään Unkarin nykyrunouden korkea taso, tämä lie- 
nee paras tunnustus mikä Adylle voidaan antaa. 


Tyypillinen esimerkki on vuonna 1928 syntyneen 
Ferenc Juhäszin suhde Adyyn. Juhász on antanut 
omistusrunolleen nimeksi »Endre Adyn viimeinen valo- 
kuva». Hän viittaa ensimmäisen maailmansodan var- 
joon ja runoilijan kohtaloon, varhaiseen kuolemaan. Sa- 
malla hän nostaa esiin Adyn »unkarilaisen ylpeyden», 
väkevyyden, joka on kuin »lohikäärmeen huuto, linnun- 
laulu, rikkimetsä, jääpasuuna». Ady edustaa myöhem- 
min aloittaneille »jumalaa raunioissa», »valon torven- 
soittajaa». Hän kohtasi maailman yksin, niin kuin kirjai- 
lijan tulee, toimi kansakunnan antennina suuren kriisin 
alla ja »hieroi sovintoa kuoleman kanssan. 

Ady oli pienaatelista syntyä, kotoisin Érmindszentis- 
tä, Transsylvaniasta. Runoilijan kehitys oli yllättävä. 
Hän vietti lapsuutensa syrjäisessä kylässä ja nuoruu- 
tensa pienissä maalaiskaupungeissa. Olisi odottanut, 
että Adyn runoutta hallitsisi jonkinlainen provinsialis- 
mi. Mutta hän ponnahti pienten Szabadság- ja Nagyvá- 
radi Napló -lehtien toimituksesta 1900-luvun alussa 
suoraan Pariisiin, Roomaan, Firenzeen ja Müncheniin. 
Hänestä tuli maailmankansalainen ja suurkaupungin 
tuntojen ensimmäinen tulkki Unkarin runoudessa. 

Pariisi oli runoilijalle yhtä kuin valon kaupunki, orki- 
dea rakastetun Lédan hiuksissa. Se oli myös muuta: 
vuoden 1789 vallankumouksen, Pariisin kommuunin ja 
modernin runouden kaupunki. Siellä hän katsoi saa- 
neensa oikeutuksen runoilijan ammattiin. Mutta 
kauempaa kuin Pariisin pienistä hotellihuoneista tulivat 
Adyn runouteen eksoottiset kuvat. merenranta ja meri. 
»lämpöisten tuulten kirkuna», »punasiipiset suuret vesi- 
vaunut», »neitseellinen hamärä» ja lyhyt välähtävä het- 
ki, jonka laiva odottaa ja onnea kestää. Niin kuin »Mei- 
tä vartoen Etelässä» (1906). 


Kirkuvat lämpöiset tuulet, 

kaukana Etelässä, kaukana Etelässä 
meitä vartoen, meitä vartoen, 
jossakin meren selällä. 


j 


Kerran siellä kuuntelimme 

jyrinää syvien sinisten vetten. 

Emme ikinä. emme ikinä 

kuule kauniimpaa, kuule kauniimpaa. 


Pursi seisoo nyt vetten sinessä, 
lähtee matkaan kenties jo tänään. 
Jos emme ehdi, jos emme ehdi, 
ei koskaan palaa se sama pursi. 


Kirkuvat lämpöiset tuulet. 

Sinisen meren sinisessä vedessä 
tyhjänä kelluu laivamme, 

kaukana Etelässä, kaukana Etelässä. 


(Suom. Hannu Launonen) 


Ady pyrki luomaan uudenlaista patrioottista runout- 
ta. jonka tehtävät näyttivät selkeiltä. Siinä ei saanut ol- 
la aikaisemman runouden lempeyttä eikä kliseitä ja sii- 
nä tulisivat runoilijan oma ja kansakunnan kohtalo ole- 
maan yksi ja sama asia. Hän käytti kansanlaulun mah- 
dollisuuksia, sen säerakennetta, hieman samaan ta- 
paan kuin Unkarin musiikin uudistajat, »jalot kaksoset» 
Bartók ja Kodály omassa tuotannossaan. Samalla hän 
kehitti aitounkarilaisen painotuksen jambiseen mittaan. 

Adyn perusteemat voidaan pelkistää kolmeen: rak- 
kaus, kuolema ja patrioottisuus. Jo hänen runojensa ja 
kokoelmiensa otsikot ovat paljastavia: »Veri ja kulta», 
»Eliaan vaunuissa», »Tahtoisin että minua rakastettai- 
siin», »Kaikkien salaisuuksien runot», »Kuolleiden etu- 
nenässä». Runoihin punoutui Unkarin historia, kansan 
riippumattomuuden perinne. Sen hahmoja olivat kan- 
sanjohtaja György Dózsa, joka 1500-luvulla istutettiin 
hehkuvaan tuoliin ja kruunattiin tulikruunulla. Niitä oli- 
vat myös kurutsit, jotka 1600-luvulla taistelivat Habs- 
burgeja vastaan, samoin vuosien 1848—1849 kumouk- 
selliset plebeijit. 

Unkarin tilanne pakotti runoilijan ruoskimaan koti- 
maataan. Suru, viha ja kiintymys vuorottelivat. Runojen 
minä on »yhä uudelleen ilmaan viskattu kivi, joka pu- 
toaa maahan». Se on »poika joka käy katsomassa kau- 
kaisia torneja, tuntee huimausta, tulee surulliseksi ja 
putoaa takaisin tomuun, josta hän on tullut»: »Minä 
olen sinun, suuressa vihassani, suuressa uskottomuu- 
dessani, hellässä huolenpidossani». 


Omaa maata runoissa nimitetään milloin »pyhäksi 
mullaksi», milloin »villiksi kesannoksi». Kaikki tämä oli 
uutta kieltä ja uutta asiaa. Rakkausrunoistakin puuttui 
Aranyin ja Petöfin jäljittelijöiden tuudittelu ja kansan- 
omaisuus. Virallinen vastaanotto oli torjuva, kirjalliset 
piirit kävivät hyökkäykseen. Hyökkäyksillä oli heijastu- 
mansa runoilijan elämänvaiheissa. Hän joutui viettä- 
mään yhä enemmän aikaansa hermoparantoloissa. 

»Eliaan vaunujen» runoissa lyyrinen minä vuoroin 
painaa päänsä nöyränä Jumalan edessä, vuoroin käy it- 
sepäistä kiistaa vanhatestamentillisen, kalvinistisen Ju- 
malan kanssa. Usko vaihtuu pilkkaan: sen taakkana on 
»suuri Nihil». Kuoleman-runojen pääteemana on sopeu- 
tuminen, joskus myös dekadentti kuolemankaipuu, jo- 
ka tuo mieleen »Pahan kukkien» Baudelairen: »Olen 
kuoleman sukulainen; pidän katoavasta rakkaudesta; ja 
suutelen mielelläni sitä, joka lähtee pois». 

Adyn viimeiset runot ovat kaikkea muuta kuin deka- 
dentteja. Ne liittyvät Unkarin kirjallisuuden suureen pe- 
rinteeseen ja kuvastavat kansallista tragediaa. Runoista 
nousee vastalause sodalle. Niissä esiintyy »unkarilai- 
nen vainottuna unkarilaisuudessaan». Ne jatkavat luon- 
tevasti Adyn aikaisempaa tuotantoa, sillä jo vuonna 
1907 hän oli kirjoittanut kestävän kansallisen tekstin 
»Lensi riikinkukko». Riikinkukko on ikivanha unkarilai- 
nen vapauden symboli. Ady noudattelee 1500 vuotta 
vanhaa kansanlaulua, samaa jonka pohjalta Kodäly loi 
kuoroteoksensa vuonna 1937. Kansanlaulu oli vaatima- 
ton. Adylla kuvasto laajenee koskemaan koko kansa- 
kuntaa, niin kuin muun muassa Zoltän Kiss on toden- 
nut. Runossa riikinkukko lentää lääninlinnan harjalle ja 
julistaa: »Köyhät kapinalliset, auki tyrmän lukko!» 
»Toista on jo huomenna, vihdoin toiset tavat, uudet 
kasvot nauravat, silmät aukeavat» (suom. Anna-Maija 
Raittila). 

Adyn maailma on kenties synkkä maailma, niin kuin 
Attila Jözsefin. Mutta György Lukács on sattuvasti to- 
dennut: se ei ole synkkä luontaisen pessimismin takia 
eikä länsimaisen runouden vaikutuksesta. Se on ajan, 
ilmapiirin syytä. Tuo runous on kuin kansakunnan kurk- 
kuun juuttunut sana: »inhimillinen epäinhimillisessä». 
Adyn pessimismillä oli viisaan ennustuksen arvo. 


Hannu Launonen 


Endre Adyn 
juhlavuotta viettämään 


Juhlavuoden kunniaksi perustettiin Kalevalanpäivänä 
muistojuhlatoimikunta, joka antoi julkisuuteen seuraa- 
van vetoomuksen: 

Marraskuun 22 päivänä 1877 syntynyt Endre Ady kuu- 
luu Sändor Petöfin, Jänos Aranyin ja Attila Jöszefin 
ohella Unkarin suuriin, koko Euroopassa merkittäviin 
runoilijoihin. Rakkauden ja kuoleman yleisinhimillisten 
tuntojen ja unkarilaisen patriotismin laulajana nuorena 
kuollut Endre Ady edustaa vuosisadanalun myös Suo- 
messa runouden uudistanutta symbolistista lyriikkaa. 
Kotimaassaan kansallisrunoilijan korkean aseman saa- 
vuttaneen runoilijan muistoa ja elämäntyötä kunnioittaa 
veljeskansamme viettämällä kuluvaa vuotta Endre Adyn 
juhlavuotena. Meillä toistaiseksi kovin vieraaksi jää- 
neen runoilija Adyn ja hänen runoutensa esittelemisek- 
si järjestetään kuluvan vuoden aikana yhteistoiminnas- 
sa Suomi-Unkari Seuran ja Unkarin kulttuurijärjestöjen 
kanssa Adyn runouden suomennoskilpailu sekä esitel- 
mä-, elokuva- ja juhlatilaisuuksia, näyttelyjä ym. toi- 
mintaa eri puolilla maata. Kehotamme kirjallisuuden 
harrastajia osallistumaan veljeskansamme suuren ru- 
noilijan vuosisataismuiston kunnioittamiseen. 


Endre Adyn satavuotisjuhlatoimikunta 


Erkki Ala-Könni Ritva-Liisa Elomaa 
Helge Gyllenberg Veikko Helasvuo 
Heikki Hosia Osmo Ikola 

Erkki Itkonen Aulis J. Joki 

Ritva Kaipio Heikki Kallio 
Väinö Kaukonen Antti Kulmala 
Pentti Laasonen Kai Laitinen 
Hannu Launonen Aarne Laurila 
Maija Lehtonen Väinö Linna 

Ilppo Louhivaara Pekka Lounela 
Veijo Meri Jaakko Numminen 
Veikko Okko Ernst Palmen 
Anna-Maija Raittila Arvo Turtiainen 
Kustaa Vilkuna Kaarina Virolainen 


Jack Witikka 


Endre Adyn runojen 
suomennoskilpailu 


Juhlavuoden johdosta järjestää runoilijan muisto- 
Juhlatoimikunta Adyn runojen suomennoskilpailun kai- 
kille unkarin harrastajille. 

Kilpailun osanottajien tulee suomentaa vähintään 
neljä Adyn runoa. Kaksi voidaan valita vapaasti, kaksi 
on valittava seuraavista runoista: 


A Gare de 'Est-en (1906) Az ös Kajän (1907) 
A Hortobágy poetaja Szeretnem ha szeretnenek 
(1906) (Sem utõdja, sem boldog 
Ima Baäl istenhez (1906) Öse) (1909) 
Uj vizeken järok (1906) Aldäsadäs a vonaton 
(1912) 
Harc a Nagyurral (1906) = Elbocsätö, szep üzenet 
(1913) 
A Tüz csiholõja (1913) 


Palkinnot: 
1. palkinto: kuukausi Debrecenin kesäyliopiston kie- 
likursseilla (matkakustannuksineen), 
2. palkinto: kirja- ja aaniievykokoeimmia. Ady-mitali tai 
plaketti, 
3. palkinto: kirjoja, äänilevyjä, muistojulkaisuja. 
Lisäksi tunnustuspalkintoja. 


Palkintolautakunta: Professori Väinö Kaukonen 
Fil.lisensiaatti Aarne Laurila 
Fil. lisensiaatti Hannu Launonen 
Lehtori Tamäs Märk 
Lehtori Antal Kiss 
Lehtori Peter Simoncsics 
Nimimerkillä varustetut suomennokset on toimitetta- 
va elokuun loppuun 1977 mennessä Helsingin yliopis- 
ton unkarin kielen lehtorille Tamás Märkille (osoite: Un- 
karilainen laitos, Helsingin yliopisto, Fabianinkatu 33, 
00170 Helsinki 17). 
Tulokset julistetaan 10. päivä lokakuuta. 
Lisätietoja sekä kirjallisuutta saa unkarin kielen leh- 
toreilta. 


Tervetuloa Kuopioon 


Unkarin Kansantasavalta on viimeksi kuluneiden 
kymmenen vuoden aikana ollut lukuisia kertoja eri yh- 
teyksissä Kuopiossa esillä. Tämä on varsin luonnollis- 
ta, sillä Kuopiossa on toiminut vuodesta 1961 Suomi- 
Unkari Seuran erittäin virkeä paikallisosasto ja Kuopio 
kaupunkina on yksi Suomen kansainvälisimmin suun- 
tautuneista. 

Unkarin vapautumisen valtakunnalliset vuosijuhlalli- 
suudet järjestettiin ensimmäisen kerran Kuopiossa 
1967 ja toisen kerran ne järjestetään nyt huhtikuussa 
1977. Vuoden 1967 tapahtumaan osallistui mm. suurlä- 
hettiläs Sandor Kurtán. 

Merkittävistä unkarilaisista vierailuista Kuopiossa to- 
dettakoon Unkarin kansanarmeijan yleisesikuntapäälli- 
kön, kenraaliluutnantti Käroly Csemin vierailu 1972 se- 
kä Unkarin Kansantasavallan parlamenttivaltuuskunnan 
vierailu akateemikko Gyula Ortutayn johdolla 1972, kes- 
kuskomitean jäsenen, päätoimittaja Valeria Benken joh- 
taman valtuuskunnan vierailu 1973, Unkarin Kansanta- 
savallan kotimaankauppaministerin Istvän Szurdin ja 
varaministeri Zoltän Juharin vierailu 1974, suurlähetti- 
läs Rudolf Rönain vierailu 1975 sekä unkarilaisen sosi- 
aali- ja terveydenhoitovaltuuskunnan vierailu tohtori 
Zoltän Taritsin johdolla 1975. 

Kuopiossa on ollut lukuisia unkarilaisia näyttelyitä, 
todettakoon muun muassa 1967 graafinen näyttely sekä 
Unkarin musiikkikasvatusta esittelevä valokuvanäyttely 
1968, sekä valokuvanäyttely, ja Agnes Barthan hopea- 
työnäyttely 1975. 

Unkarilainen esittävä taide on myös Kuopiossa varsin 
tunnettua. Monteverdi-kuoro vieraili Kuopiossa vuonna 
1969, Debrecenin Kodaly-kuoro vuonna 1975, pianotai- 
teilija Dezsö Ränki vuonna 1973, pianotaiteilija Zoltän 
Benkö 1974 ja urkutaiteilija Endre Virágh 1975. 

Museoidenkin yhteistoimintaa on ollut. 1970 Kuo- 
pion museoon tutustui akateemikko György Lakö, 1971 
varajohtaja ja rouva Jänos Kodolänyi, 1973 professori ja 
rouva Läszlö Belagdy Koväts, ja 1975 tohtori ja rouva 
Bertalän Andräsfawy. 

Viimeksi kuluneiden kymmenen vuoden huomattavin 
tapahtuma on vuoden 1975 Unkari-näyttely, josta muo- 
dostui laaja kulttuuriviikko. 

Vuonna 1976 suomalais-unkarilainen aktiviteetti on 
jatkunut Kuopiossa entiseen tapaan. 


Suurlähetystöneuvos Jänos Kalanovics vieraili helmi- 
kuussa ja 57-henkinen taiteilijaryhmä Lajos Kustoin 
johdolla kesäkuussa, Kansainvälisellä Juho Rissasen 
maalausleirillä -76 kesä-heinäkuussa olivat taiteilijat 
Imre Kocsis, Piroska Dobi, Istvän Nagy ja Istvän Näd- 
ler; suurlähetystösihteeri Arpad Gyöngyösi vieraili ke- 
säkuussa, kansainväliselle suomen kielen ja kulttuurin 
kurssille heinä-elokuussa osallistui 9 henkeä ja minis- 
terineuvoston nuorisokomitean virallinen valtuuskunta 
vieraili nuorisokomitean pääsihteeri György Nädorin 
johdolla heinäkuussa. 50- henkinen kansantanssiryhmä 
ilahdutti vierailullaan heinäkuussa; unkarilaisen am- 
mattijärjestön edustajat kävivät puheenjohtajien Zoltän 
Fabokin ja tri Jözsef Szabön johdolla elokuussa, Unka- 
rin suurlähetystöstä rouvat Piroska Kalanovics, Jolan 
Paksi ja Klára Filo joulukuussa ja suurlähettiläs Tivadar 
Matusek, rva Ilona Matusek, suurlähetystöneuvos 
Jänos Kalanovics, suurlähetystöavustaja Sändor Pet- 
röczi, sotilasasiamies Tibor Tordai ja rouva Auguszta 
Szikra niin ikään joulukuussa. Unkarin kirjallisuutta 
-näyttely oli esillä kaupunginkirjastossa joulukuussa. 

Kuten edellä jo todettiin, Suomi-Unkari seuran Kuo- 
pion osasto perustettiin 1961. Osaston puheenjohtajina 
ovat toimineet maanviljelijä Antero Pennanen 1961— 
1972 ja toimistovirkailija Pirkko Koskinen 1972—, sekä 
sihteereinä ilmoitustoimittaja Aku Hämäläinen 1961 — 
1974 ja talousopettaja Tiina Kemppainen 1974—. 


Osaston tähän mennessä huomattavimmat tapahtu- 
mat ovat olieet yhteistyössä Kuopion kaupungin kans- 
sa järjestetyt 1967 vapautumisen vuosipäivän vietto se- 
kä 1975 kulttuuritapahtumat 

Kuopio oli ensimmäisiä Suomen kaupunkeja, joissa 
tajuttiin se, että tämän päivän maailmassa kansainväli- 
sen yhteistyön jatkuvasti laajetessa myös kunnallishal- 
linnon tehtävä on mahdollisuuksiensa mukaan osallis- 
tua tämän toiminnan edistämiseen Toiminnan laajuut- 
ta kuvaavatkin hyvin eräät luvut: viimeisen kymmenen 
vuoden aikana Kuopio on järjestänyt erilaisia kansain- 
välisiä tapahtumia yhteensä puoli tuhatta yli kolmen- 
kymmenen maan kanssa. Toiminnan laajuus osoittaa 
selvästi, että se on tarpeellista ja sille löytyy Kuopiossa 
kysyntää. 

Kansainvälinen  kulttuurianti rikastuttaa jatkuvasti 
Kuopion kulttuurikuvaa. Kuopiolaiset voivatkin ylpeil- 
len todeta, että Suomen Kaupunkiliiton juuri tekemän 
tutkimuksen mukaan Kuopion kaupunki on vapaaehtoi- 


sen kulttuuritoiminnan osalta Suomessa selvästi en- 
simmäisellä tilalla. 

Nykyaikaiset kunnallishallinnot Suomessa tajuavat 
sen, että ETY-kokouksen asiakirjat eivät ole pelkästään 
valtiomiehiä ja valtioiden johtoja sitovia asiakirjoja, 
vaan että jokaisella ihmisellä tulee olla oikeus ja mah- 
dollisuus päästä mukaan kansainvälisen yhteistoimin- 
nan jatkuvaan laajenemiseen. Kaupunkitasolla se par- 
haiten käy laajan kulttuurivaihdon puitteissa. 

Suomalais-unkarilaiset kysymykset tulevat Kuopios- 
sa lähiaikoina jälleen voimakkaasti esille. Kuopion kau- 
punginhallitus tutkii parhaillaan aktiivisesti ystävyys- 
kaupungin saamista Unkarista ja samassa yhteydessä 
pyritään myös sisaruusyliopistosopimukseen siten, et- 
tä saatavassa ystävyyskaupungissa Unkarissa oleva yli- 
opisto solmisi tieteellisen sisaruusyliopistosuhteen 
Kuopion korkeakoulun kanssa. 

Viime vuosien huomattavimmat säännöllisesti tois- 
tuvat kansainväliset tapahtumat Kuopiossa ovat luon- 
nollisesti Kuopio Tanssii ja Soi -tapahtuma sekä Juho 
Rissaselle nimetty kansainvälinen maalausleiri. 

Ystävyysyliopisto- ja ystävyyskaupunkikysymysten 
ratkeaminen tulee oleellisesti myötävaikuttamaan suo- 
malais-unkarilaisten kysymysten edistämiseen Kuo- 
piossa. Kunhan vielä saamme Kuopioon Unkarin Kan- 
santasavallan kunniakonsulaatin, on olemassa mahdol- 
lisuudet myös kaupallisen puolen kysymysten edistä- 
miseen. Tämä olkoon seuraava tavoitteemme. 


Pirkko Koskinen ja Heikki Viitala 


Seura toimii 


Seuran täytettyä 1975 syksyllä 25 vuotta ovat saman 
korkean iän saavuttaneet myös Tampereen, Turun sekä 
Kemin osastot. 

Tampereen osasto julkaisi Suomi-Unkari 
jäsenlehden viime keväänä juhlajulkaisunaan ja piti il- 
lalliskaronkan 25. vuosikokouksensa päätteeksi. Kaikki 
vanhat parrat» olivat läsnä, tietysti myös Pekka Kan- 
gas, joka esitti laatimansa neljännesvuosisataisen kro- 
nikan osaston toiminnasta. Kun ilo oli ylimmillään, oli, 
kuten aina Tampereella, keskusseuran ja Unkarin suur- 
lähetystön edustajien poistuttava junaan. 

Seuraavana päivänä oli Musiikkiopistossa Unkarilai- 
nen matinea ja myöhemmin samassa kuussa yleisölle 
esitettiin elokuva »Pieni karuselli» juhlavuoden mer- 
keissä. 

Turun osasto oli valinnut juhlapaikakseen 
hienostuneen akatemian juhlasalin. Seuran ja osaston 
puheenjohtajat pitivät arvokkaat ja paljon sanovat pu- 
heensa, tervehdyksiä esitettiin. Puheissa muisteltiin 
osaston uraa uurtaneita toimihenkilöitä mm. Niilo Ka- 
veniusta, joka osaston sihteerinä ollessaan laati täydel- 
lisen leike- ja kuvakirjan osaston toiminnasta. Itä-Hel- 
singin musiikkiopiston monikymmenpäinen jousiorkes- 
teri esitti suomalaista ja unkarilaista musiikkia sydä- 
meen käyneellä antaumuksella. Musiikkiohjelman kruu- 
nasi oopperalaulaja Seppo Ruohosen upeat operetti- ja 
ikivihreät lauluesitykset. 

Bussillinen hyvin kasvatettuja nuoria muusikkoja 
palasi tyytyväisenä opettajansa Geza Szilvayn hoivissa 
Helsinkiin turkulaisten kauniista ja tunnelmallisesta 
juhlasta. 

Kemin osasto avasi 25-vuotisjuhlansa mer- 
keissä Kemin taidemuseossa suuren Unkari tänään 
-näyttelyn, johon mm. useat koululuokat osallistuivat. 
vat. 

Merkkivuoden juhlaa vietettiin vuosikokouksen yh- 
teydessä. Kemin ensimmäistä monivuotista puheenjoh- 
tajaa Eelis Ollanketoa muistettiin lämmöllä — olihan 
Kemin osastolla alkuvuosina hänen ansiostaan jopa 
oma orkesterikin. 


Seuran hallituksen edustaja, ojentaessaan vaatimat- 
tomat kukat juhlivalle osastolle, tunsi taas kerran syvää 
nöyryyttä ja kiitollisuutta — nämä pitkän päivätyön 
ystävyyssuhteiden vaalimiseksi tehneet ihmiset ovat 
monien vaikeuksien, lumen ja jään keskeltäkin kasvat- 
taneet voimakkaan tulipunaisen ystävyyden kukkasen. 


+ + + + 


Kainuuseen syntyi seuralle kaksi uutta osas- 
toa. 

Kuhmo sai 21.2. ensimmäisenä kuntana oman 
osaston, aikaisemminhan osastoja oli ollut vain kau- 
pungeissa. Lämmin yhteistyö kuhmolaisten ja Oroszlä- 
nyin pienen unkarilaisen kaivoskaupungin asukkaiden 
välille oli syntynyt jo aikaisemmin vierailukäyntien yh- 
teydessä. 

Perustavaan kokoukseen, johon oli saapunut suuri 
joukko innostunutta väkeä. oli saapunut onnittelusähke 
oroszlänyilaiselta »Suomen ja Unkarin ystävyys» -nimi- 
seltä kaivostyolaisten prikaatilta. 

Osaston puheenjohtajaksi valittiin taloudenhoitaja 
Artturi Kyllönen. 

Kajaanin osasto liittyi 21. jäsenenä 22.2. 
seuran osastojen perheeseen. 

Kajaanin kansalaisopiston matkailupiiri oli jo pitkän 
ajan opiskellut Unkari-tietoutta esitelmöitsijöiden, kai- 
tafilmien ja esitteiden avulla. Keväällä suuri opettajien 
ryhmä ja kesalla matkailupiirin ja osaston ryhma iahtee 
Unkariin tutustumismatkalle. Aika oli kypsä osaston 
perustamiselle. Unkarin suurlähetystän edustaja, atta- 
sea Sändor Petröczi, joka osallistui molempiin perusta- 
viin kokouksiin, kertoi yllättyneenä niin suuresta val- 
miudesta kaukana rajan pinnassa. 

Osaston puheenjohtajaksi valittiin rehtori Matti Väi- 
sänen. 

Kiitos hyvin järjestetystä matkasta ja vieraanvarai- 
suudesta. 


Anneli 


Kirjallisuutta 


Tarpeellista 
taustatietoa 


Siitä huolimatta että Suomi-Unkari seuran kaltaisen 
järjestön tulee joka hetki pitää katseensa suunnattuna 
tulevaisuuteen maiden välisen ystävyystoiminnan jatku- 
vaan kasvuun ja kehittämiseen, on neljännesvuosisatai- 
sen taipaleen jälkeen syytä palauttaa mieliin se tie mikä 
on kuljettu samoinkuin matkan varrella saadut tulokset. 
Tässä suhteessa on Tauno Huotarin kirjoittama histo- 
riikki mitä tarpeellisin. Toistasataa sivuisena se jo 
kooltaan ylittää tavanomaisen historiikin mitat ja sitä 
se tekee myös sisällöltään. Suomi-Unkari seura 1950— 
1975 on omalajisensa historiakirja, koska se ei hahmo- 
ta vain ystävyysseuran tekemää työtä vaan myös samal- 
la pitkälti kahden maan välisten suhteiden kehitystä. 

Kirjan erään luvun otsikkona on Kansandiplomatiasta 
valtiovierailuihin ja toisen Unkarin kulttuurin väkevä vir- 
ta. Kumpikin ilmaisee hyvin keskeisen asian. Suomi- 
Unkari seura on ollut mukana tekemässä ystävyyden- 
työtä korkealla tasolla, mutta samalla myös sen kan- 
sandiplomatian yhtä tärkeällä tasolla, mikä on näyt- 
täytynyt ennen kaikkea maiden välisena matkailuna. 
Unkarin kulttuurin väkevä virta on puolestaan mahdol- 
listanut vilkkaan kulttuuritoiminnan. Seuralla on tässä 
toiminnassa ollut mitä tarjota suomalaisille taiteen ys- 
täville, muistettakoon vain kaikkia niitä taiteilijoita, joi- 
den vierailujen järjestelemisessä seura on ollut mukana 
tai vaikkapa erityisaseman yleisessä arvostuksessa 
saavuttaneita unkarilaisia elokuvia. 

Runsas kuvitus elävöittää hauskalla tavalla teosta, 
jota tutkiessa voi veteraanijäsen palauttaa mieleensä 
monia muistorikkaita tilaisuuksia tai henkilöitä, jotka 
ovat aikanaan olleet aktiivisesti mukana ystävyystyös- 
sä. Myöhemmin mukaan tullut saa puolestaan sitä kiin- 
nostavaa ja tärkeätä tietoa, mikä tämäntapaisessa toi- 
minnassa on aina kullan arvoista. Tauno Huotarin asial- 
linen ja selkeä esitystyyli on mieluinen ja tärkeä osa 
kirjan luotettavuutta. 


Leo Stälhammar 


Tervetullut Unkarin esittely 


Aarne Laurila on vuosikymmenien kuluessa vieraillut 
usein Unkarissa ja on lukemattomissa lehtikirjoituksis- 
sa kertonut vaikutelmistaan. Myös kaksi kirjaa on syn- 
tynyt matkojen inspiroimina. Edellisessä, vuonna 1966 
ilmestyneessä matkateoksessa »Unkari — romantiikkaa 
ja realismia» oli johtavana kudelmana kymmenen vuotta 
aikaisemmin sattuneen maan sisäisen murroksen jäl- 
keisen kehityksen jäljittäminen, nyt viime kesänä Ota- 
van jälleen julkisuuteen saattamassa teoksessa »Mat- 
kailijan Unkari ja madjaarien maa» tarkastellaan jo lep- 
poisemmissa tunnelmissa vakiintuneen elämänmuodon 
löytänyttä veljesmaata. 

» Matkailijan Unkari ja madjaarien maa» ei ole perin- 
teinen matkakirja. Se pohjautuu kirjoittajan omiin koke- 
muksiin ja omaan aineksen valintaan ja täyttää siten 
matkakertomuksenkin funktion, mutta se on myös 
enemmän. Kuten aikaisemmassakin kirjassaan Laurila 
ulottaa matkansa myös nyt syvälle Unkarin historiaan, 
jolla hän pohjaa nykypäivän esittelyään. Tämä tuntuu 
luontevalta, sillä unkarilaiset itsekin kokevat historian- 
sa läsnäolon paljon elävämmin kuin suomalaiset oman- 
sa. Historiaa on täynnä paitsi maan henkinen kulttuuri 
myös aineellinen todellisuus, joka sisältää muisto- 
merkkejä parin vuosituhannen takaisesta roomalaisval- 
lan kaudesta nytkin käytössä olevien turkkilaiskylpylöi- 
den kautta viimeksi kuluneen vuosisadan runsaisiin ra- 
kennusmuistomerkkeihin. Historian tekee eläväksi 
ennen kaikkea nyky-Unkariin suuntautuva vilkas mat- 
kailu, joka saa vuosittain miljoonia länsituristejakin 
käymään maassa, ja tälle väelle kohdistuu — kuten kir- 
jan nimestäkin voi päätellä — Laurilan sanoma. 

Laurilan kirja on matkailijoille tarkoitettu, mutta se ei 
ole perinteinen matkaopas. Se ei ole matkatoimistojen 
asialla, vaikka se niitäkin palvelee. Laurilan kirja on 
yleisten asioiden runsaudestaan huolimatta sittenkin 
liian persoonallinen mihinkään julkisen yhteisön palve- 
luun. Laurila on valpas ja kriittinen ilmiöiden tarkkaili- 
ja. Hän ei sano kaikkea itse suoraan, vaan ilmaisee 
mielipiteensä antamalla runsaasti sijaa toisten mieli- 
piteille. Asiat tulevat siten valotetuksi monipuoli- 
sesti ja kun mielipiteet ilmaistaan usein unkarilaisit- 
tain, itseironisella huumorilla, on teoksessa kautta lin- 


jan elävän elämän maku. Toinen keino, jota Laurila 
käyttää unkarilaisen ilmapiirin luomiseksi, on runon ää- 
nen runsas sija teoksessa. Runoudella on aivan toinen 
merkitys Unkarissa kuin meillä — siitä ovat osoitukse- 
na paitsi runoteosten suuret painosmäärät myös se, 
että päivälehdet julkaisevat runsaasti runoja palstoil- 
laan. Laurilan valinnat osoittavat suurta mieltymystä ja 
asiantuntemusta sekä klassisen että nykyrunouden 
suhteen ja paljastavat asennevivahteita, joita muuten 
olisi ollut kenties mahdotonta näin suppeassa tilassa 
ilmaista. 

Seuran työn kannalta Laurilan teos on erittäin terve- 
tullut. Se on helppolukuinen, taidolla kirjoitettu ja luo- 
tettava johdattelu Unkarin elämään ja antoisa sekä seu- 
ran uusille että pitkäaikaisille jäsenille. Vasta mukaan 
tulevien eteen se levittää nähtäväksi — runsaasti kuvi- 
tettuna sananmukaisesti nähtäväksi — kaiken sen koh- 
teiden monipuolisuuden ja rikkauden, joka meitä suo- 
malaisia Unkarissa ja unkarilaisissa viehättää, ja pitkä- 
aikaisten Unkarin ystävien mieltä ilahduttaa havainto: 
noinko paljon noita yhdistäviä siteitä on — meitä sinne 
yhdistäviä ja meitä keskenämme yhdistäviä? Laurilan ti- 
lityksessä tunnistaa varmaan moni itsensä, siinä kirjan 
arvokkain anti seuran työlle. 

Kiitos, Aarne, hyvästä kirjasta! 


Tauno Huotari 


Tutkielmia unkarin kirjallisuudesta 


Vuonna 1976 ilmestyi lajissaan ainutlaatuinen tutki- 
muskokoelma, jossa tarkastellaan unkarilaisen kirjalli- 
suuden vaiheita, jotka on arvioitu viime aikoina uudel- 
leen mm. strukturalistisen teorian vaikutuksesta tai jot- 
ka ovat jääneet kokonaan Suomessa suhteellisen vähäl- 
le huomiolle. 

Tekijän, Hannu Launosen, nyt kirjaksi kootut artikke- 
lit ovat ilmestyneet huomattavasti täydennettyinä. Teos 
on jaettu kahteen osaan, joista toisessa osassa käsitel- 
lään unkarilaista runoutta, toisessa proosaa. 


Kahden valikoiman (Unkarin lyyra, Kaivojen maa) pe- 
rusteelta Launonen piirtää erinomaisesti unkarilaisen 
runouden taustaa ja siirtyy sen nykypäivän kuvaukseen. 
Hän arvioi Illyesin ja Weöresin edustamaa linjaa sekä 
lisäksi László Nagyin ja Ferenc Juhäszin tuotantoa. 

Petöfin runouden uudelleenarvioinnin lähtökohtana 
on suomennosten laatu (ennen kaikkea O. Mannisen 
suomennostyön pohjalta). Petöfin runot nimittäin kär- 
sivät Mannisen suomennostyylistä: turhista tilkesa- 
noista, harhaanjohtavista kuvista tai koukeroisesta sa- 
najärjestyksestä. 

Ferenc Juhäszin, Unkarin runouden omaperäisen 
hahmon Hirveksi muuttunut poika -nimisestä runosta, 
josta Launosen teoskin on saanut nimensä, on annettu 
yksityiskohtainen, luonteeltaan uudenaikainen, laadul- 
taan perusteellinen arvostelu. (Runon alkuteksti on jul- 
kaistu Parnasossa 1969.) 

Seuraava kysymys on asetettu erittäin jännittävästi: 
Miksi unkarilainen proosa on saanut niukasti huomiota 
Euroopassa, siitä huolimatta, että »lyyrinen runous ei 
ole ollut ainoa menestyvä kirjallisuuden laji»? Näin te- 
kijä esittelee unkarilaisen proosan neljä teosta (Aron 
Tamási, Sándor Somogyi Tóth, Endre Fejes, András 
Sütö), jotka hän »määräisi» välittömästi suomennetta- 
vaksi! 

Kuudennessa tutkielmassa on luonnehdittu pääpiir- 
tein kuuluisan unkarilaisen filosofin, György Lukácsin 
estetiikkaa. 

Oli hyvä ajatus liittää tutkimuskokoelmaan englan- 
ninkielinen tiivistelmä. 

Launosen teos on erittäin huolellisesti toimitettu ja 
logiikaltaan selvä. Tämän Hirvipoika-teoksen tutkielmat 
on valittu asiantuntijan ottein. 

Teokselle odotetaan jatkoa! 


Tamás Márk 


